
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Πέμπτη, 22 Οκτωβρίου 2026

ΔΕΛΤΙΟ ΤΥΠΟΥ

Εντοπισμός και διάσωση συνολικά 88 αλλοδαπών από δύο λέμβους στην Αγία Γαλήνη – Προσάραξη Ι/Φ σκάφους στην Αιτωλοακαρνανία- Σύλληψη αλλοδαπών στη Κω - Διακομιδές ασθενών

Τις βραδινές ώρες χθες, ενημερώθηκαν οι Λιμενικές Αρχές των Καλών Λιμένων, της Αγίας Γαλήνης και του Κόκκινου Πύργου, από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση στη θαλάσσια περιοχή 35ν.μ. νότια των Καλών Λιμένων. Άμεσα μετέβη στην περιοχή ένα Περιπολικό πλοίο Λ.Σ.-ΕΛ.ΑΚΤ. (ΠΠΛΣ) το οποίο εντόπισε και περισυνέλεξε 54 αλλοδαπούς επιβαίνοντες (50 άνδρες, 1 γυναίκα, 3 ανήλικους). Στη συνέχεια εντοπίστηκε έτερη λέμβος από ΠΠΛΣ στη θαλάσσια περιοχή 40ν.μ. νότια της Αγίας Γαλήνης με 34 αλλοδαπούς επιβαίνοντες (31 άνδρες, 1 γυναίκα, 2 ανήλικους). Οι συνολικά 88 αλλοδαποί μεταφέρθηκαν με ασφάλεια στο λιμάνι της Αγίας Γαλήνης. Στη συνέχεια, οι 54 διασωθέντες της πρώτης λέμβου αναχώρησαν προς λιμάνι Ηρακλείου, συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου, ενώ οι 34 διασωθέντες της δεύτερη λέμβου αναχώρησαν προς παλαιό λιμάνι Ρεθύμνου, συνοδεία στελέχους του Λιμενικού Σταθμού της Αγίας Γαλήνης.


*****

Τις πρώτες πρωινές ώρες σήμερα, ενημερώθηκε η Λιμενική Αρχή της Λευκάδας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., για περιστατικό προσάραξης ενός ιστιοφόρου (Ι/Φ) σκάφους σημαίας Γερμανίας με έξι (06) αλλοδαπούς επιβαίνοντες ( υπηκόους Γερμανίας), σε βραχώδη ακτή, στη θαλάσσια περιοχή 0,5 ν.μ. βόρεια του λιμένα «ΠΑΛΑΙΡΟΥ» Αιτωλοακαρνανίας. Άμεσα ενεργοποιήθηκε το τοπικό σχέδιο έκτακτης ανάγκης και στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα Περιπολικό όχημα Λ.Σ.-ΕΛ.ΑΚΤ, όπου εντόπισαν τους αλλοδαπούς να έχουν αποβιβαστεί στην ξηρά με ιδία μέσα, καλά στην υγεία τους. Από το Λιμεναρχείο Λευκάδας που διενεργεί την προανάκριση, απαγορεύτηκε ο απόπλους του Ι/Φ σκάφους, μέχρι την προσκόμιση βεβαιωτικού αξιοπλοΐας από τον αναγνωρισμένο οργανισμό που το παρακολουθεί, ενώ από το συμβάν δεν διαπιστώθηκε θαλάσσια ρύπανση και δεν προκλήθηκε εισροή υδάτων.


*****

	Τις μεσημβρινές ώρες χθες, στελέχη της Λιμενικής Αρχή της Κω προέβησαν στην σύλληψη δυο αλλοδαπών (υπηκόων Μπαγκλαντές) 19 και 29 ετών, για παράβαση των άρθρων 169 του Π.Κ. «Απείθεια», 182 παρ. 1 του Π.Κ. «Παραβίασης περιορισμών διαμονής» και 292 του Π.Κ. «Παρακώλυση συγκοινωνιών». Συγκεκριμένα, οι ανωτέρω κατελήφθησαν στον επιβατικό λιμένα της Κω να επιχειρούν να επιβιβαστούν παράνομα σε επιβατηγό- οχηματαγωγό (Ε/Γ-Ο/Γ) πλοίο με σκοπό να φύγουν από το νησί, ενώ τους είχε επιβληθεί μέτρο γεωγραφικού περιορισμού για τη ν. Κω. Προανάκριση διενεργείται από το Λιμεναρχείο Κω.

*****

	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-83χρονου, από το λιμάνι της Σκιάθου στο λιμάνι του Βόλου, με το Ε/Π –Τ/Ρ «ΖΑΧΑΡΕΝΙΑ» Ν.Σ. 46,
-58χρονης από το λιμάνι Γαίου Παξών στο λιμάνι της Κέρκυρας, με Ναυαγοσωστικό σκάφος Λ.Σ.-ΕΛ.ΑΚΤ., 
-70χρονου και 36χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,  
-83χρονου, από το λιμάνι της Σκιάθου στο λιμάνι του Βόλου, με το Ε/Π –Τ/Ρ «ΖΑΧΑΡΕΝΙΑ» Ν.Σ. 46. και
-10χρονου, από το λιμάνι της Κύθνου στο λιμάνι του Λαυρίου, με το ιδιωτικό  Τ/Χ «ΜΟΧΙΤΟ» Τ.Λ. 1647.

